CELEX: 32016R2035
Language: sk
Date: 2016-11-21 00:00:00
Title: Vykonávacie nariadenie Komisie (EÚ) 2016/2035 z 21. novembra 2016, ktorým sa mení vykonávacie nariadenie (EÚ) č. 540/2011, pokiaľ ide o obdobia platnosti schválenia účinných látok fipronil a maneb (Text s významom pre EHP )

22.11.2016   
            
            
               SK
            
            
               Úradný vestník Európskej únie
            
            
               L 314/7
            
         VYKONÁVACIE NARIADENIE KOMISIE (EÚ) 2016/2035
   z 21. novembra 2016,
   ktorým sa mení vykonávacie nariadenie (EÚ) č. 540/2011, pokiaľ ide o obdobia platnosti schválenia účinných látok fipronil a maneb
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
   keďže:
   
               (1)
            
            
               V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky, ktoré sa považujú za schválené v zmysle nariadenia (ES) č. 1107/2009.
            
         
               (2)
            
            
               Obdobie platnosti schválenia účinnej látky maneb bolo vykonávacím nariadením Komisie (EÚ) č. 762/2013 (3) predĺžené z 30. júna 2016 do 31. januára 2018.
            
         
               (3)
            
            
               Obdobie platnosti schválenia účinnej látky fipronil bolo vykonávacím nariadením Komisie (EÚ) 2015/404 (4) predĺžené z 30. septembra 2017 do 31. júla 2018.
            
         
               (4)
            
            
               Žiadosti o obnovenie platnosti schválenia látok maneb a fipronil boli predložené v súlade s článkom 1 vykonávacieho nariadenia Komisie (EÚ) č. 844/2012 (5). Nebola však predložená žiadna doplňujúca dokumentácia na podporu obnovenia týchto účinných látok v súlade s článkom 6 vykonávacieho nariadenia (EÚ) č. 844/2012.
            
         
               (5)
            
            
               Vzhľadom na účel článku 17 prvého odseku nariadenia (ES) č. 1107/2009 už nie sú predĺženia platnosti stanovené vo vykonávacích nariadeniach (EÚ) č. 762/2013 a (EÚ) 2015/404 opodstatnené. Je preto vhodné stanoviť, že platnosť schválenia fipronilu uplynie v deň, keď táto lehota uplynie bez predĺženia platnosti, a zabezpečiť čo najskorší možný dátum uplynutia platnosti schválenia manebu, berúc do úvahy čas, ktorý členské štáty potrebujú na splnenie požiadaviek vyplývajúcich z uplynutia platnosti schválenia látky maneb.
            
         
               (6)
            
            
               Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Časť A prílohy k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (3)  Vykonávacie nariadenie Komisie (EÚ) č. 762/2013 zo 7. augusta 2013, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok chlórpyrifos, chlórpyrifos-metyl, mankozeb, maneb, MCPA, MCPB a metiram (Ú. v. EÚ L 213, 8.8.2013, s. 14).
   
      (4)  Vykonávacie nariadenie Komisie (EÚ) 2015/404 z 11. marca 2015, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok beflubutamid, kaptán, dimetoát, dimetomorf, etoprofos, fipronil, folpet, formetanát, glufozinát, metiokarb, metribuzín, fosmet, pirimifos-metyl a propamokarb (Ú. v. EÚ L 67, 12.3.2015, s. 6).
   
      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).
   
      PRÍLOHA
      Časť A prílohy k vykonávaciemu nariadeniu (EÚ) č. 540/2011 sa mení takto:
      
                  1.
               
               
                  V šiestom stĺpci „Schválenie platí do“ riadku 113, maneb, sa dátum „31. januára 2018“ nahrádza dátumom „31. januára 2017“.
               
            
                  2.
               
               
                  V šiestom stĺpci „Schválenie platí do“ riadku 157, fipronil, sa dátum „31. júla 2018“ nahrádza dátumom „30. septembra 2017“.